A Xunta iniciará a vindeira semana a tramitación da primeira Lei do clima de Galicia | Pacto de los Alcaldes por el Clima y la Energía\nA Xunta iniciará a vindeira semana a tramitación da primeira Lei do clima de Galicia\nmartes, 8 Febreiro, 2022 - 00:00\nA Xunta iniciará a vindeira semana tramitación da primeira Lei do clima de Galicia, co inicio da consulta pública previa. Así o anunciou esta mañá a conselleira de Medio Ambiente, Territorio e Vivenda, Ángeles Vázquez, que compareceu a petición propia no Pleno do Parlamento, para dar conta dos retos en materia de cambio climático do departamento que dirixe.\nA conselleira explicou que este texto nace co obxectivo de completar o marco normativo galego, para así contribuír á consecución da neutralidade climática en 2050; e de establecer unha nova orde xeral de prioridades na política, economía, industria e, así mesmo, na vida cotiá.\nIndicou que estará en marcada nos obxectivos da Axenda 2030; terá como base a Estratexia galega de cambio climático e enerxía 2050, para acelerar o camiño que garanta a preservación dos recursos naturais e a recuperación e fortalecemento da actividade económica; e asumirá as actuacións que impulsen xa en 2030 a redución dun 55% das emisións na Unión Europea, respecto de 1990.\nNese sentido, destacou que a futura lei recoñecerá o clima de Galicia como “suxeito de dereito” e incluirá a preocupación da sostibilidade dos sistema social galego, para responsabilizar ás xeracións futuras.\nSegundo a conselleira isto tamén implica apostar por un sector industrial e tecnolóxico sostible, polo despregue das enerxías renovables, a consecución da eficiencia enerxética, o desenvolvemento dunha mobilidade sustentable e o reequilibrio e valoración dos servizos ecosistémicos da contorna rural. É dicir, “promover un crecemento sosegado que aposte por unha transición ordenada”, resumiu a conselleira.\nÁngeles Vázquez salientou que a loita contra o cambio climático, e os seus efectos, é unha cuestión cuxa solución precisa da implicación do conxunto da sociedade, por iso este mesmo ano verá a luz a Alianza galega polo clima, na que se espera contar coa colaboración dos axentes sociais e económicos. Nese sentido, o primeiro paso para facer esta iniciativa unha realidade será dispor do documento de compromiso de adhesión, que segundo avanzou a conselleira, estará listo neste primeiro trimestre.\nExplicou que esta alianza está pensada como unha rede de organizacións que impulsen a economía circular e melloren o medio ambiente, dando a coñecer fórmulas de produción responsable, que axuden a desvincular o crecemento económico e a degradación ambiental.\nSalientou que tamén estará aberta a organizacións ambientais, científicas e académicas, para que aporten os seus coñecementos na mellora das prácticas medioambientais. A súa experiencia será fundamental para definir e priorizar estratexias comúns, impulsar iniciativas de mellora, recoñecer publicamente a implicación coa mellora do medio ambiente e, sobre todo, identificar os factores, brechas de coñecemento e de xestión que obstaculizan que as organizacións e entidades asuman un compromiso medioambiental.\nDefendeu o traballo do Goberno galego para que sexa unha realidade en 2022 e adiantou tamén a creación dunha oficina técnica, que canalizará o traballo, e a creación dun recoñecemento ás mellores prácticas medioambientais.\nEn todo caso, adiantou que o Consello da Xunta desta semana aprobará a declaración ante a emerxencia climática na Comunidade, coa que reiterar o compromiso do Goberno galego para frear os efectos deste fenómeno global.\nA conselleira de Medio Ambiente destacou que a Xunta leva anos actuando baixo unha única premisa: Galicia é parte da solución ao problema do cambio climático. “Unha senda na que se avanzan pasos seguros, tal e como demostra a redución das emisións de gases efecto invernadoiro nun 23,8%, respecto de 1990”, defendeu.\nSalientou que para afianzar esta posición activa apoiouse no capital técnico e humano da Comunidade, como son os técnicos e profesionais do Laboratorio de medio ambiente de Galicia ou de MeteoGalicia, este último un referente climatolóxico e científico, tanto a nivel nacional como europeo, na actualidade. Galicia é, xunto con Cataluña e País Vasco, unha das tres comunidades que conta cun servizo de información meteorolóxica propio, co que ofrece información detallada sobre a evolución do clima grazas as infraestruturas punteiras coas que conta para o seu traballo diario.\nRecordou que a solución ao cambio climático esixe unha resposta conxunta, onde “os concellos teñen moito que dicir e aportar”, por iso -para canalizar as súas experiencias e inquedanzas- a Xunta asumiu o papel de coordinadora do Pacto das alcaldías polo clima e a enerxía, ao que hoxe xa están adheridos 278 concellos.\nIndicou que como non pode ser doutro xeito, “a Administración autonómica tamén se pon deberes”, por iso xa está abordando os traballos para coñecer a pegada de carbono dos edificios públicos autonómicos e as súas emisión de gases de efecto invernadoiro. En base aos resultados, asumiranse e aplicaranse as medidas necesarias para convertela nunha administración neutra en carbono en 2040.\nPor último, salientou a revisión e actualización constante da “pioneira” Estratexia galega de cambio climático e enerxía 2050, cuxo primeiro plan operativo contempla 171 medidas e un investimento de 1.280 millóns de euros entre 2019 e 2023.


O "peto" de O PETO en continuo movemento!!!\nEsta mesma semana de novembro AIS O Peto firmou e entregou unha nova axuda económica: este é o proxecto número 41 da súa historia!\nSon moitas as persoas que se achegan a nós para presentarnos proxectos de moito valor e que só necesitan un empurrón económico inicial para levalos adiante. E por sorte seguimos crecendo as persoas que entendemos que o noso aforro pode consolidar un modelo de sociedade máis xusta, solidaria e humana. Isto forma a mistura perfecta de economía alternativa ante a actual situación de crise a todos os niveis.\nAsí que tócanos seguir coa nosa andaina... aínda hai moito por facer!


CHEGAN ‘PALABRAS…’ AO AGRO DO MUIÑO | Palabras no ar\n« COMEZAN AS EMISIÓNS DE ‘PALABRAS NO AR’ EN RADIO ALLARIZ\nSEGUNDA EMISIÓN DE ‘PALABRAS…’ EN ALLARIZ »\nCHEGAN ‘PALABRAS…’ AO AGRO DO MUIÑO\nDesta volta, os nenos e nenas que participaron na derradeira sesión de contos e música celebrada en Ames, levaron as nosas PALABRAS ata o CEIP Agro do Muiño. Pero coidamos que non viñeron sós…\nAquí están, engaiolados e sen pestanexar. E así estiveron durante todo o tempo no que Pablo e Patricia foron debullando historias que os levaron dende a horta na que Mamá Galiña coidaba ao seu pitiño, ata a Lúa, onde deixamos o rato Paco ben durmido.\nMirade… Mirade ben polo telescopio. Non o vedes alí durmindo, deitadiño no colo da Lúa? Coido que si, que todos e cada un dos nenos e nenas que viñeron marcharon do Pazo da Peregrina con esa imaxe ben clara nas retinas da imaxinación.\n…Pero como diciamos ao comezo, coidamos que estes escolares non viñeron sós ao Pazo. Nós tamén cremos ver ,entre as follas murchas da parra que hai no xardín, a un trasno rebuldeiro, de nome LEOPOLDO. Coñecédelo? Os nenos e nenas de Agro do Muíño saben da súa existencia… e seica moitos deles xa teñen probado os seus pos máxicos do “desexo de ler”.\nBuscade ben pola vosa biblioteca, se cadra sodes quen de atopalo tamén e deixarvos contaxiar pola maxia da lectura.


Convenio Colectivo de Empresa de CONCELLO DE O VICEDO. PERSOAL LABORAL\nConvenio Colectivo de Empresa de CONCELLO DE O VICEDO. PERSOAL LABORAL (27000942012005) de Lugo\nC. Colectivo. Convenio Colectivo de Empresa de CONCELLO DE O VICEDO. PERSOAL LABORAL (27000942012005) de Lugo\nEmpresa Provincial. Versión VIGENTE. Validez desde 28 de Julio de 2009 en adelante\nArtigo 1º.- Ámbito persoal.\nArtigo 2º.- Ámbito temporal.\nArtigo 5º.- Comisión de seguimento\nCAPÍTULO III Dereitos sindicais\nArtigo 9º.- Dereito de reunión\nArtigo 10º.- Dereito á folga\nArtigo 11º.- Garantías sindicais\nArtigo 12º.- Sistema de clasificación.\nArtigo 13º.- Grupos profesionais.\nCAPÍTULO V Xornada e calendario laboral\nArtigo 14º.- Xornada laboral.\nArtigo 16º.- Calendario laboral.\nCAPÍTULO VI.- Licenzas, vacacións e permisos\nArtigo 17º.- Licenzas e permiso retribuídos.\nArtigo 18º.- Vacacións\nCAPÍTULO VII Condicións económicas\nArtigo 19º.- Plan de pensións.\nArtigo 20º.- Condicións económicas\nArtigo 21. Contía das retribucións\nArtigo 22º.- Referencia do valor das horas extraordinarias.\nCAPÍTULO VIII Beneficios sociais\nArtigo 23º.- Fondo social.\nArtigo 24º.- Axudas sociais.\nArtigo 25º.- Xubilación.\nArtigo 26º.- Xubilación especial.\nArtigo 27º.- Indemnización por invalidez e morte por accidente de traballo.\nArtigo 28º.- Vixilancia da saúde.\nCAPÍTULO IX Réxime disciplinario\nArtigo 29º.- Réxime disciplinario\nArtigo 30º.- Prescrición das faltas e sancións\nD.A. 1ª.- Absorción e compensación.\nD.A. 2ª.- Modificacións.\nANEXO I Xornada laboral\nC. Colectivo Convenio colectivo para o "Persoal laboral do concello de O VICEDO", da provincia de Lugo. Exp. 009-2009. Codigo 2700942 27/07/2009 Boletín Oficial de Lugo 28/07/2009 Vigente Documento oficial en PDF\nConvenio colectivo para o "Persoal laboral do concello de O VICEDO", da provincia de Lugo. Exp. 009-2009. Codigo 2700942 (Boletín Oficial de Lugo núm. 170 de 27/07/2009)\nVisto o texto do convenio colectivo para o "PERSOAL LABORAL DO CONCELLO DE O VICEDO", da provincia de Lugo, asinado o día 28 de abril de 2009 (aprobado polo Pleno do Concello en sesión de 10 de xuño de 2009), por parte do Concello, o Sr. AlcaldePresidente e pola parte social a delegada de persoal e de conformidade co disposto no artigo 90 apartados 2 e 3 do Real Decreto Lexislativo 1/95, do 24 de marzo, polo que se aproba o Texto Refundido da Lei do Estatuto dos Traballadores, e no Real Decreto 1040/81, do 22 de maio, sobre rexistro e depósito de convenios colectivos de traballo.\nOrdenala inscrición do citado convenio colectivo no rexistro de convenios deste Departamento, así como o seu depósito.\nLugo, 10 de xullo de 2009.\nO presente convenio será de aplicación xeral ao persoal que preste servizos con carácter laboral, no Concello de O Vicedo, salvo que por incumprimento de norma legal superior se impida a súa aplicación. Quedan excluídos deste convenio todas aquelas persoas físicas vinculadas ó Concello por un contrato no laboral, este é, de prestación de servicios ben sexa de natureza civil ou mercantil, e os cargos de libre designación ou confianza política. Así mesmo quedan excluídos do seu ámbito as persoas ou entidades xurídicas que desenvolvan actividades lúdicas, deportivas ou culturais en dependencias municipais, independentemente de que teñan subscritos convenios de colaboración có Concello, así como asociacións ou clubes que desenvolvan actividades en dependencias municipais.\nVixencia e denuncia. Este acordo entrará en vigor ao dia seguinte da súa publicación no Boletín Oficial da Provincia e permanecerá en vigor ata o 31 de decembro de 2011, prorrogándose automáticamente por períodos anuais ata ser substituído por un novo, a non ser que se produza denuncia escrita de calquera das partes, cun mes de antelación á data da terminación da vixencia do convenio, neste caso, a comisión negociadora deberá reunirse dentro dos vinte días naturais seguintes a dita denuncia. As materias retributivas serán sometidas a negociación anual.\nAs condicións pactadas neste acordo forman un todo orgánico e indivisible e para efectos da súa aplicación práctica serán consideradas global e conxuntamente, quedando subordinadas a calquera disposición legal xeral de categoría superior que puidese ter efectos máis favorables para o persoal municipal, que serán de inmediata aplicación.\nQuedan reservadas á negociación colectiva todas aquelas materias que, directa e indirectamente, afecten as condicións de traballo de persoal laboral deste Concello, e particularmente: retribucións, oferta de emprego, cadro de persoal e relacións de postos de traballo, sistemas de selección, promoción e provisión de postos, xornada laboral, calendario de vacacións, réxime disciplinario, reestruturación e reorganización do cadro de persoal, xestión de servizos e métodos de traballo, seguridade e hixiene e dereitos sindicais e de participación. Dado o seu carácter reservado, quedan prohibidas as negociacións sectoriais ou individuais sobre as materias comprendidas no parágrafo anterior; no caso de producirse, tales negociacións serán declaradas nulas e non producirán ningún efecto.\n1. Aos 30 días da aprobación do acordo constituirase unha comisión paritaria de seguimento, integrada por membros da Corporación, o/s delegado/s persoal ou membros do comité de empresa.\n2. A comisión estará integrada en representación do Concello: O AlcaldePresidente, ou membro da Xunta de Goberno Local en quen delegue; e un membro de cada un dos grupos con representación da Corporación Municipal do Concello, e en representación do persoal: o/os delegado/os de persoal ou membro/s do comité de empresa e o mesmo número de traballadores municipais como os que teñan representación por cada un dos grupos elixidos da Corporación Municipal. Será presidida por quen designen as partes de mutuo acordo, sendo elixido por este procedemento un Secretario. Cada parte poderá presentarse asistida por un asesor; calquera membro poderá formular ante a comisión cuestión sobre interpretación e aplicación do convenio.\n3. A comisión reunirase nun prazo máximo de 72 horas dende a petición de calquera das partes, sendo o seu acordo de aplicación práctica nos termos que se concluían.\n4. Os acordos adoptaranse por unanimidade. Recolleranse en acta e daráselles publicidade nos taboleiros de anuncios e sindicais. Os acordos adoptados consideraranse dende a data da súa adopción axexos ó convenio e formarán parte do mesmo.\n5. A comisión paritaria de seguimento terá as seguintes funcións:\na) Vixiar o cumprimento do pactado e denunciar, no seu caso, os incumprimentos.\nb) Facultade de conciliación previa e non vinculante nos problemas colectivos.\nc) Facultade de interpretación do pactado d) Asegurar a non discriminación da muller, controlando a igualdade de trato, os posibles abusos, agresións de orde sexual, laborais, físicas ou psíquicas, tanto por parte dos compañeiros de traballo, como dos superiores.\ne) Impedir a realización de toda conducta abusiva ou de violencia psicolóxica que se realice de xeito sistemático sobre un traballador, manifestada especialmente a través reiterados comportamentos, palabras ou actitudes que lesionan a dignidade ou integridade psíquica do mesmo e que poñan en perigo ou degraden as súas condicións de traballo.\nf) Calquera outra función que expresamente se lle atribúa no acordo ou que, de común acordo, as partes consideren conveniente.\nA Corporación e o/s delegado/s de persoal ou membros do comité de empresa comprométense a desen volver as condicións que permiten o pleno exercicio da\n1. A representación do persoal exercitarase de conformidade coa Lei Orgánica de Liberdade Sindical (LOLS) o Estatuto do Traballadores (ET), Estatuto básico do empregado público, Lei 7/2007 do 12 de abril e cantas outras disposicións desenvolvan este ámbito en temas tales como procedementos de selección, dereitos e garantías da representación sindical, duración do mandato, composición da mesa de negociación e, en xeral, calquera doutras materias de contido sindical.\n2. Para cumprir coas súas funcións a administración poñerá á disposición do/s delegado/s de persoal ou comité de empresa un local e medios materiais axeitados. Enténdese que este local non será de uso exclusivo por parte dos delegados de persoal ou comité de empresa, senón calquera que se encontre dispoñible no momento en que sexa necesario a súa utilización para levar a cabo as funcións necesarias.\n3. Todos os centros de traballo e dependencias contarán con taboleiros de anuncios de uso exclusivamente sindical. Calquera representante sindical poderá acceder ás dependencias, oficinas ou servizos municipais, tendo dereito a ser informado dos asuntos que deba coñecer en razón da súa representación.\nO/s delegado/s de persoal ou membro/s do comité de empresa terán as facultades que como tales lles recoñece o ET e a LOLS, e en particular:\n1. Serán informados das cuestións que afecten ó persoal laboral e vaian ser tratadas na comisión informativa de persoal e gobernación. Notificaráselles a orde do día e a acta da sesión anterior e permitirase a asistencia dun representante dos delegados de persoal ou membro/s do comité de empresa ás reunións, con voz pero sen voto.\n2. Terán acceso á revisión e a cantos datos consideren necesarios do orzamento e memoria do Concello.\n3. Terán acceso á información sobre política de persoal, estatística sobre índice de absentismo e as súas causas, e aos datos de control horario.\n4. Poderán formular e negociar ante os órganos correspondentes da Corporación cantas cuestión procedan en materia de persoal, réxime de prestación dos servizos, condicións de saúde, seguridade e condicións de traballo.\n5. Colaborarán, por requirimento do Concello, en cantas medidas este estableza para manter e incrementar a produtividade.\n6. Daráselles audiencia en materia de sancións e expedientes disciplinarios.\n1. Poderán celebrarse ata un máximo de tres asembleas xerais ao ano para todo o persoal laboral, en horas de traballo. Para evitar no posible un menoscabo na prestación dos servizos de atención ao público, as asembleas coincidirán co horario de entrada ou saída do persoal, e terán un límite de 1 hora e 30 minutos cada unha (en total 4 horas e trinta minutos ao ano, dentro do horario de traballo).\n2. A convocatoria suxeitarase aos seguintes requisitos: -Deberá comunicárselle por escrito ao Alcalde a súa celebración con antelación de dous días hábiles.\n-Neste escrito indicarase: a hora e o lugar de celebración; a orde do día e os datos dos asinantes que acrediten estar lexitimados para convocar a reunión.\n3. Se antes das 24 horas anteriores á data da celebración da reunión, o AlcaldePresidente non formulase obxeccións a esta mediante resolución motivada, entenderase autorizada.\n1. Recoñécese o dereito á folga de conformidade coa Constitución e á súa normativa de desenvolvemento.\n2. Dentro dos 3 meses seguintes á sinatura do acordo, o Concello e o/s delegado/s de persoal ou membros do comité de empresa, elaborarán un cadro de servizos mínimos para o caso de folga, aos que se presentarán con carácter inescusable.\n3. Entenderanse por servizos mínimos os que teñan esta conceptuación na lexislación social aplicable.\n1. O/s delegado/s de persoal ou membro/s do comité de empresa non poderán ser discriminados na súa promoción profesional ou económica. Ningún deles poderá ser sancionado ou trasladado por motivos sindicais durante o exercicio das súas función nin dentro do ano seguinte á expiración da súa condición.\n2. Cada un do/s delegado/s de persoal ou membro/s do comité de empresa gozará dun crédito mensual de 15 horas para o exercicio de actividades sindicais, coas seguintes especificacións:\na) A libre disposición deberá entenderse para cuestións relacionadas directamente con asuntos sindicais do Concello.\nb) Non se considerarán como horas sindicais nin as de negociación nin aquelas utilizadas para reunión con órganos da Administración, convocadas por iniciativa destes.\n3. Por cada organización sindical ou candidatura con representación na delegación de persoal poderanse acumular mensualmente as horas nos seus distintos compoñentes ata o máximo total establecido, dándolle conta diso ao Alcalde, con especificación de persoas e período para o que se acumulan, sempre que non ocasionen prexuízo para o servizo concreto das persoas en que se acumulen.\n4. A comunicación do seu uso farase ao xefe de servizo correspondente e ao Alcalde cunha antelación de 48 horas.\n5. O uso deberá xustificarse ante o Alcalde, xa sexa no propio escrito de comunicación ou, cando isto non sexa posible, nos dous días seguintes ao seu desfrute.\nO sistema de clasificación que se recolle neste convenio estructúrase en grupos profesionais, e establécese co fin de agrupar unitariamente as aptitudes profesionais, as titulacións e o contido xeral da prestación laboral que se corresponde con estas, ademais de favorecer a promoción, establecendo para levala a cabo mecanismos de carreira dentro do sistema.\nEstablécense os seguintes grupos profesionais. Grupo A, dividido en dous subgrupos A1 y A2 Grupo A1: Integrado por tódolos traballadores ós que se lles esixe para o acceso o titulo universitario de grao ou o título de doutor, licenciado, enxeñeiro, arquitecto ou equivalente.\nGrupo A2: Integrado por tódolos traballadores ós que se lles esixe para o acceso ou é preciso para o desempeño do posto o título de enxeñeiro técnico, diplomado universitario, arquitecto técnico, formación profesional de terceiro grao, ciclo formativo superior ou equivalente.\nGrupo B: Integrado por tódolos traballadores ós que se lles esixe para o acceso ou é preciso para o desempeño do posto o título de técnico superior. (equivalente ao título de Formación Profesional de segundo grao).\nGrupo C. Dividido en dous subgrupos, C1 y C2 Grupo C1: Integrado por tódolos traballadores ós que se lles esixe para o acceso ou é preciso para o desempeño do posto o título de bacharelato ou técnico, amais dos que accedan a este grupo de clasificación por promoción interna e que reúnan os requisitos esixidos na correspondente convocatoria.\nGrupo C2: Integrado por tódolos traballadores ós que se lles esixe para o acceso ou é preciso para o desempeño do posto o título de graduado en educación secundaria obrigatoria, graduado escolar, formación Profesional de primeiro grao ou equivalente, amais dos que accedan a este grupo de clasificación por promoción interna que reúnan os requisitos esixidos na correspondente convocatoria.\nGrupo E: Agrupacións profesionais sen requisito de titulación\nComo norma xeral, a xornada laboral será a resultante da aplicación dos horarios reflectidos no anexo I:\nHorario de verán (do 01 de xuño ata o 15 de setembro): Anexo I.\na) As horas extraordinarias terán unha consideración excepcional e terán que ser argumentadas baseándose en excepcionais necesidades do servizo; en todo caso non poderán exceder de 80 ao ano por traballador/a.\nb) Para o debido control do número de horas extraordinarias feitas, recoméndase levar un rexistro por servizos co número de horas realizado trimestralmente, que en todo caso será entregado tamén trimestralmente aos representantes dos traballadores.\nc) As horas extraordinarias compensaranse preferentemente con descansos, á razón dunha hora por cada hora deste tipo traballada. No caso de que sexan realizadas en domingos, festivos ou días de descanso, compensaranse con dúas horas.\nd) De non ser posible a súa compensación en días, por necesidades do servizo ao longo do ano, serán compensadas económicamente como gratificacións na contía fixada no capítulo do sistema retributivo.\nO calendario laboral será o pactado cos delegados de persoal ou comité de empresa, de acordo co que os organismos competentes da Administración central, autonómica e local, dentro das súas respectivas competencias, sinalen e afecten a provincia de Lugo.\nEstablécense como días non laborables e non recuperables o 24 e 31 de decembro, permanecendo pechadas as oficinas públicas, agás dos servicios de Información e rexistro xeral, se fose obrigado persoal laboral a realizar es servizo nestes días terá dereito á percepción de dobre festividade. Cando estes días coincidan en sábado ou días non laborables, serán compensados con outros dous días de asuntos propios.\nAdemais, será inhábil para todo o persoal laboral, con carácter de non recuperable, a festividade de Santa Rita, patroa da Administración Local. No suposto de que este día coincida con festivo, sábado ou domingo, substituirase polo día hábil inmediato.\nA cada traballador concederánselle os dous días libres e non recuperables con motivo das festas patronais, e dicir, os dous festivos locais establecidos.\nA) Por paternidade. Polo nacemento, acollida ou adopción dun fillo, o pai traballador terá dereito a un permiso de paternidade de 29 días naturais de duración, que se computará a partir da data de nacemento, da decisión administrativa ou xudicial de acollemento ou da resolución xudicial pola que se constitúa a adopción, con independencia da situación laboral da nai. No caso de parto, acollemento ou adopción múltiple, o permiso será de trinta e cinco días. O devandito permiso será acumulable a calquera outro dereito recoñecido na normativa aplicable, inclusive ao permiso de nacemento. O permiso de paternidade computarase dende a finalización do permiso de nacemento no caso de acumularse a este (Lei da Función Pública de Galicia)\nNos supostos de adopción ou acollemento, se ambos os proxenitores fosen persoal ao servizo do Concello de O Vicedo, o permiso poderase distribuír á opción dos interesados, que poderán gozalo de forma simultánea ou sucesiva, sempre en períodos ininterrompidos, respectando en todo caso o prazo de duración.\nNo caso do permiso por paternidade polo nacemento, acollemento ou adopción dun fillo ou filla, maternidade e adopción e acollemento o tempo transcorrido durante o gozo destes permisos computarase como de servizo efectivo para todos os efectos, garantíndose a plenitude de dereitos económicos durante todo o período de duración do permiso, e, se é o caso, durante os períodos posteriores ao gozo deste, se, de acordo coa normativa aplicable, o dereito a percibir algún concepto retributivo se determina en función do período de gozo do permiso.\nO persoal que fixese uso do permiso por parto ou maternidade, paternidade ou adopción ou acollemento terán dereito, así que finalice o período de permiso, a reintegrarse ao seu posto de traballo nos termos e nas condicións que non lles resulten menos favorables ao gozo do permiso, así como a beneficiarse de calquera mellora nas condicións de traballo ás que puidese ter dereito durante a súa ausencia (Lei da Función Pública de Galicia).\nB) Por enfermidade grave, accidente ou falecemento. Polo falecemento, accidente ou enfermidade grave dun familiar dentro do primeiro grao de consanguinidade ou afinidade, tres días hábiles cando o suceso se produza na mesma localidade, cinco días hábiles cando sexa en distinta localidade, e 10 días hábiles se existe convivencia previa co familiar finado.\nNos supostos de accidente ou enfermidade moi grave do cónxuxe, parella en análoga relación de afectividade, familiares en primeiro grao, acollidos/acollidas ou familiares conviventes, e para atender o seu coidado, o persoal do Concello de O Vicedo terá dereito a un permiso retribuído cunha duración máxima de trinta días naturais. Cada accidente ou enfermidade xerará un único permiso, que, dentro da duración máxima de trinta días, se poderá utilizar de maneira separada ou acumulada.\nC) Por traslado de domicilio. O traballador terá dereito por traslado de domicilio sen cambio de residencia, dous días na mesma localidade e catro días se hai cambio de localidade. Se a unidade familiar está composta por dous o máis membros, o permiso será de dous días se non hai cambio de localidade e de catro se existe cambio (Lei da Función Pública de Galicia). Non se poderá repetir o permiso por este concepto máis dunha vez ao ano.\nE) Por asuntos persoais. Os empregados municipais poderán dispor como máximo de ata noves días de permiso para asuntos persoais sen xustificación, atendendo sempre ás necesidades do servizo. Así mesmo, terase dereito ao gozo de dous días adicionais ao cumprir o sexto trienio, dereito que se incrementará nun día adicional por cada trienio cumprido a partir do oitavo (Estatuto Básico e Lei da Función Pública de Galicia) e que poderán ser desfrutados ata o 15 de xaneiro do ano seguinte.\nF) Polo cumprimento dun deber inescusable. Poderá concederse permiso polo tempo indispensable para o cumprimento dun deber inescusable de carácter público ou persoal e por deberes relacionados coa conciliación da vida laboral ou familiar. (Estatuto Básico e Lei da Función Publica de Galicia)\nAs traballadoras embarazadas terán dereito a ausentarse do traballo para a realización de exames prenatais e técnicas de preparación ao parto polo tempo necesario para a súa práctica e logo de xustificación da necesidade de realización delas dentro da xornada de traballo. Para acompañar o seu cónxuxe ou parella en análoga relación de afectividade a tratamentos de fecundación asistida, a exames prenatais e a técnicas de preparación ao parto, o persoal laboral terá dereito a un permiso retribuído en idénticos termos e condicións de exercicio que os previstos para estes permisos (Lei da Función Pública de Galicia)\nH) Fillos prematuros ou con necesidade de hospitalización. Polo nacemento de fillos prematuros ou que por calquera outra causa deban permanecer hospitalizados a continuación do parto, o traballador ou traballadora terá dereito a ausentarse do traballo durante un máximo de dúas horas diarias percibindo as retribucións íntegras. Así mesmo, terá dereito a reducir a súa xornada de traballo ata un máximo de dúas horas, coa diminución proporcional de retribucións (Estatuto Básico)\nOs traballadores terán dereito a ausentarse do traballo para acompañar ás revisións médicas os fillos e fillas e as persoas maiores ao seu cargo polo tempo necesario, con aviso previo e xustificación da necesidade de realización dentro da xornada de traballo (Lei da Función Pública de Galicia)\nJ) Tratamentos de fecundación asistida. As traballadoras terán dereito a un permiso retribuído para tratamentos de fecundación asistida polo tempo necesario para a súa práctica, con aviso previo e xustificación da necesidade de realización dentro da xornada traballo. Se fose necesario o desprazamento, o permiso será de dous días (Lei da Función Pública de Galicia)\nK) Por matrimonio ou inicio de vida en común. Por matrimonio propio ou por constitución de parella de feito en rexistro público, o persoal terá dereito a unha licencia retribuída de 21 días naturais ininterrompidos, podendo acumulalos ás vacacións.\nPor matrimonio de parentes (ata o segundo grao de consanguinidade ou afinidade), 1 día; 2 días se fose a máis de 200 kms. de distancia e 3 días se fose a máis de 500 km. O permiso deberá coincidir coa data da celebración.\nL) Por maternidade e por adopción e acollemento. No suposto de parto, a duración do permiso será de dezaseis semanas ininterrompidas. Este permiso ampliarase en dúas semanas máis no suposto de discapacidade do fillo ou filla, e por cada fillo a partir do segundo, nos supostos de parto múltiple (Estatuto Básico e Lei da Función Pública de Galicia). O permiso distribuirase a opción da traballadora sempre e cando seis semanas sexan inmediatamente posteriores ao parto. En caso de falecemento da nai, o pai poderá facer uso da totalidade ou, no seu caso, da parte que reste do permiso.\nNon obstante o anterior, e sen prexuízo das seis semanas inmediatas posteriores ao parto de descanso obrigatorio para a nai, en caso de que a nai e o pai traballen, ésta, ao iniciar o período de descanso por maternidade, poderá optar por que o pai desfrute dunha parte determinada e ininterrompida do período de descanso posterior ao parto, ben de xeito simultáneo ou sucesivo coa nai. O outro proxenitor poderá seguir gozando do permiso de maternidade inicialmente cedido, aínda que no momento previsto para a reincorporación da nai ao traballo ésta se atope en situación de incapacidade temporal (Estatuto Básico e Lei da Función Pública de Galicia).\nNo suposto de matrimonio de mulleres, ao ser unha delas a nai biolóxica, garantiráselle á que non o fose, de ser persoal ao servizo do Concello de O Vicedo, que, por elección daquela, poida aproveitar parte da licenza de maternidade que se lle podería transferir ao pai (Disposición Adicional Novena da Lei 7/2004, do 16 de xullo, galega para a igualdade de homes e mulleres engadida pola Disposición Adicional Primeira da Lei 2/2007, de 28 de marzo)\nNos supostos de adopción ou acollemento, tanto preadoptivo como permanente ou simple (Estatuto Básico e Lei da Función Pública de Galicia), o permiso terá unha duración de dezaseis semanas ininterrompidas. Este permiso ampliarase en dúas máis no suposto de discapacidade do menor adoptado ou acollido e por cada fillo, a partir do segundo, nos supostos de adopción ou acollemento múltiple. O cómputo do prazo contarase a elección do traballador, a partir da decisión administrativa ou xudicial do acollemento ou a partir da resolución xudicial pola que se constitúa a adopción, sen que un mesmo menor poida dar, en ningún caso, dereito a varios períodos de gozo deste permiso (Estatuto Básico e Lei da Función Pública de Galicia). En caso de que a nai e o pai traballen, o permiso distribuirase a opción dos interesados, que poderán desfrutalo de forma simultánea ou sucesiva, sempre con períodos ininterrompidos.\nSe fose necesario o desprazamento previo dos proxenitores ao país de orixe do adoptado ou acollido, nos casos de adopción ou acollemento internacional, terase dereito, ademais, a un permiso de ata tres meses de duración, e durante este período percibiranse exclusivamente as retribucións básicas, podendo gozarse de forma fraccionada, sempre que non se superen os tres meses (Lei da Función Pública de Galicia)\nNos casos de disfrute simultáneo de períodos de descanso, a suma dos mesmos non poderá exceder das dezaseis semanas ou das que correspondan no caso de discapacidade do fillo ou filla (Estatuto Básico e Lei da Función Pública de Galicia) ou das que correspondan en caso de parto múltiple.\nM) Por lactancia. Por lactancia dun fillo ou filla menor de doce meses, a traballadora terá dereito a unha hora de ausencia do traballo, que poderá dividir en dúas fraccións. Este dereito poderase substituír por unha reducción da xornada normal en media hora ao inicio e ao final da xornada ou ben nunha hora ao inicio ou ao final da xornada. Este dereito poderá ser exercido indistintamente por un ou outro dos proxenitores, no caso de que ambos traballen. Igualmente, poderá substituírse o tempo de lactancia por un permiso retribuído que acumule en xornadas completas o tempo correspondente ou ben por un crédito de horas, podéndose aproveitar, en ambos casos, en calquera momento, despois do gozo do permiso de maternidade. A cantidade de horas incluídas no crédito será o resultado de contabilizar o total de horas ás que se tería dereito se se dispuxese do permiso de lactancia na súa modalidade dunha hora diaria de ausencia. Este permiso incrementarase proporcionalmente no caso de parto múltiple.\nNos supostos de adopción ou acollemento, este dereito computarase durante o primeiro ano desde a resolución xudicial ou administrativa de adopción ou acollemento.\nN) Por razóns de garda legal Quen por razón de garda legal, teña ao seu coidado directo algún menor de 12 anos, a unha persoa de idade avanzada que requira especial dedicación ou a un diminuído psíquico ou físico que non desempeñe ningunha actividade retribuída, terá dereito a unha diminución dun tercio ou un medio da xornada de traballo, coa reducción proporcional das súas retribucións. Terá o mesmo dereito o persoal laboral que precise encargarse do coidado directo dun familiar ata o segundo grado de consanguinidade ou afinidade que, por razóns de idade, accidente ou enfermidade, non se poida valer por si mesmo e que non desempeñe actividade retribuída (Estatuto e Lei da Función Pública de Galicia)\nÑ) Reducción de xornada para atender a un familiar de primeiro grao por enfermidade moi grave.\nPor ser preciso atender o coidado dun familiar de primeiro grao, o persoal laboral terá dereito a solicitar unha reducción de ata o 50% da xornada laboral, con carácter retribuído, por razóns de enfermidade moi grave e polo prazo máximo dun mes, prorrogable en circunstancias excepcionais e atendendo á extrema gravidade da enfermidade padecida, ata un período máximo de dous meses. Se houbese máis dun titular deste dereito polo mesmo feito causante, o tempo de gozo desta reducción poderase ratear entre eles, respectando, en todo caso, o prazo máximo dun mes ou, se é o caso, o de dous meses.\nO) Permiso retribuído por accidente ou enfermidades moi graves\nNos supostos de accidente ou enfermidade moi grave do cónxuxe, parella en análoga relación de afectividade, familiares en primeiro grao, acollidos/acollidas ou familiares conviventes, e para atender o seu coidado, o persoal laboral terá dereito a un permiso retribuído cunha duración máxima de trinta días naturais. Cada accidente ou enfermidade xerará un único permiso, que, dentro da duración máxima de trinta días, se poderá utilizar de maneira separada ou acumulada (Lei da Función Pública de Galicia).\nP) Permiso por razón de violencia de xénero sobre o persoal laboral\nAs faltas de asistencia do persoal laboral vítima de violencia de xénero, totais ou parciais, terán a consideración de xustificadas polo tempo e nas condicións en que así o determinen os servicios sociais de atención ou saúde, segundo proceda. Así mesmo, o persoal laboral vítima de violencia de xénero, para facer efectiva a súa protección ou o seu dereito á asistencia social integral, terá dereito á reducción da xornada coa diminución proporcional da retribución ou á reordenación do tempo de traballo, a través da adaptación do horario, da aplicación do horario flexible ou doutras formas de ordenación do tempo de traballo que lles poidan ser aplicables, nos termos que para estes supostos estableza a administración do Concello de O Vicedo (Lei da Función Pública de Galicia e Estatuto Básico do Empregado Público).\nQ) Flexibilidade horaria en supostos especiais: Quen ten ao seu cargo persoas maiores, fillos menores de 12 anos ou persoas con discapacidade terán dereito a flexibilizar nunha hora o seu horario fixo habitual. En casos de familias monoparentais, os empregados públicos con fillos con discapacidade, terán dúas horas de flexibilidade horaria a fin de conciliar os horarios dos centros de educación especial e outros centro onde o fillo reciba atención cos horarios propios do posto de traballo. Igualmente, existirá o dereito a ausentarse do traballo para asistir a reunións de coordinación e apoio asistencial.\nLicencias non retribuídas. Por asuntos propios poderanse conceder licencias sen retribuír, dunha duración determinada que non poderá exceder de tres meses cada dous anos, condicionadas ás necesidades do servizo\n1. O calendario de vacacións elaborarase anualmente e nel teranse en conta as necesidades dos servicios, oídos os órganos de representación do persoal laboral.\n2. As vacacións terán a duración de 22 días hábiles anuais por ano completo de servizo ou en forma proporcional ao tempo de servizos efectivos, debéndose desfrutar de forma obrigatoria dentro do ano natural e ata o quince de xaneiro do ano seguinte. Desfrutaranse en períodos mínimos de 5 días hábiles consecutivos, de acordo coa planificación que se efectúe por parte da dirección de cada departamento ou servizo. Para estes efectos, os sábados non serán considerados días hábiles.\n3. No suposto de completar os anos de antigüidade na administración reflectidos no cadro posterior terase dereito ao desfrute dos seguintes días de vacacións anuais:\n15 anos de servizo........... 23 días hábiles\n20 anos de servizo........... 24 días hábiles\n25 anos de servizo........... 25 días hábiles\n30 ou máis anos de servizo.... 26 días hábiles\nO dereito farase efectivo a partir do ano natural seguinte ao cumprimento da antigüidade referida.\n4. As vacacións desfrutaranse preferentemente e con carácter xeral entre o 1 de xuño e o 30 de setembro, respectando sempre as necesidades do servizo.\n5. No caso do persoal que traballa a quendas, non poderá comezalo período vacacional en descanso semanal establecido\n6. No suposto de baixa por maternidade, enfermidade ou accidente, interromperase o cómputo do período vacacional e reanudarase unha vez recuperada a alta polo traballador, de acordo coas necesidades do servizo. No caso de que o período de vacacións coincida cos permisos previstos na liña 4 do artigo 70 da Lei 13/2007, do 27 de xullo, de modificación da Lei 4/88, do 26 de maio da función pública de Galicia, a persoa interesada terá dereito á fixación dun período alternativo (Lei da Función Pública de Galicia).\n7. O plan de vacacións anuais será elaborado antes do 30 de marzo de cada ano, de xeito que cada un poida coñecelas datas que lle correspondan, polo menos con dous meses de antelación á data de comezo daquelas. O calendario será consultado cos representantes dos traballadores\n8. Nos servizos onde se poidan producir colisión de intereses, organizaranse as quendas de forma obrigatoria, de xeito rotativo, comezando polo traballador con maior antigüidade no servizo e, no seu defecto, no Concello de O Vicedo.\n9. As vacacións non poderán ser compensadas en metálico nin en todo nin en parte, agás cando no transcurso do ano se produza a extinción da relación de emprego do traballador ou sexa declarado este en situación de excedencia ou de suspensión de funcións e aínda non teña desfrutado ou completado na súa totalidade o desfrute do período vacacional.\n10. No suposto de producirse colisión de intereses entre un traballador afectado por unha enfermidade ou por un accidente e aqueles outros do seu mesmo servizo, que xa as teñen programadas, terán estes últimos preferencia sobre aquel, que en todo caso haberá de supeditarse ás necesidades do servizo.\n11. O calendario anual de vacacións poderá ser modificado con carácter individualizado, trala solicitude dos interesados, sempre que non exista oposición, fundamentada en razóns obxectivas do servizo, e non se afecte a intereses de terceiros no ámbito das quendas establecidos.\n12. Recoñécese o dereito á elección do período de vacacións a favor das mulleres xestantes e a preferencia de elección de mulleres e homes con fillas ou fillos menores de 12 anos ou maiores dependentes ao seu coidado.\n13. Os permisos de maternidade, paternidade e lactación, así como os de incapacidade temporal derivados do embarazo, poderanse acumular ao período de vacacións, mesmo despois do remate do ano natural ao que aquelas correspondan (Lei da Función Pública de Galicia)\nO Concello comprométese a promover un plan de pensións, sistema emprego para os seus traballadores, consonte o disposto na Lei de orzamentos xerais do Estado para o ano 2009.\n1. As retribucións económicas do persoal afectado por medio deste convenio serán percibidas mensualmente por todas as categorías, marcadas pola Lei dos orzamentos xerais do Estado, baixo os seguintes conceptos retributivos:\nA) Retribucións básicas:\na) O soldo, que se asigna en función da pertenza a cada un dos grupos.\nb) Os trienios, consistentes nunha cantidade igual para cada grupo por cada tres anos de servizo no mesmo. Para estes efectos computaranse a totalidade dos servicios prestados mediante relación laboral ou estatutaria en calquera administración pública. No caso de que o traballador preste os seus servizos sucesivamente en diferentes escalas ou corpos de distinto grupo, terá dereito a seguir percibindo os trienios devengados en grupos anteriores.\nc) As pagas extraordinarias, que serán dúas ao ano co importe establecido ao respecto pola normativa orzamentaria de aplicación.\nB) Retribucións complementarias:\na) O complemento de destino correspondente ao nivel do posto que se desempeñe\nb) O complemento específico destinado a retribuír as condicións particulares dos postos de traballo en atención á súa especial dificultade técnica, dedicación, responsabilidade, incompatibilidade, perigosidade ou penosidade.\nc) O complemento de productividade destinado a retribuír o especial rendemento, a actividade extraordinaria e o interese ou iniciativa con que o traballador desempeñe o seu traballo.\nd) As gratificacións por servicios extraordinarios fóra da xornada laboral.\n2. Os traballadores percibirán tamén as indemnizacións correspondentes por razón do servizo.\n3. En todo o non previsto neste acordo será de aplicación a normativa sobre retribucións aplicable ao persoal funcionario do Concello de O Vicedo\n1. As retribucións básicas dos traballadores do Concello de O Vicedo devengaranse cada ano na contía e coa periodicidade previstas na correspondente Lei de Presupostos Xerais do Estado.\n2. O complemento de destino dos traballadores do Concello de O Vicedo devengarase cada ano na contía e coa periodicidade previstas na Lei de presupostos xerais do Estado. A tal fin, fíxanse como niveis mínimos e máximos dos postos de traballo en función do seu grupo de pertenza os seguintes:\n3. Corresponde ao Alcalde a distribución e asignación individualizada da contía global fixada nos orzamentos para complemento de productividade, de acordo cos criterios xerais previamente establecidos polo Pleno. Os criterios xerais de distribución e asignación individual dos complementos de productividade serán obxecto de negociación coa representación sindical, e deberán basearse en circunstancias obxectivas relacionadas directamente co desempeño do posto de traballo e os obxectivos asignados a este. As cantidades que perciba cada traballador por este concepto serán de coñecemento público dos demais traballadores, así como dos representantes sindicais.\n4. As gratificacións, que non poderán ser fixas na súa contía nin periódicas no seu devengo, deberán retribuír servizos extraordinarios realizados fóra da xornada habitual de traballo. As contías dos servizos extraordinarios serán percibidas no mes seguinte ó da súa realización. O valor da hora normal de traballo será o resultado de dividir a retribución anual bruta correspondente a cada posto (deducidos os trienios e a productividade) entre a xornada anual de traballo.\n5. Os traballadores/as percibirán as indemnizacións correspondentes por razón de servizo (gastos de desprazamentos, asistencias a sesións de tribunais, axudas de custo ….) recollidas na normativa vixente ao respecto, aplicable aos empregados públicos.\nO valor da hora normal de traballo será o resultado de dividir a retribución anual bruta correspondente a cada posto (deducidos os trienios e a productividade) entre a xornada anual de traballo.\na) Hora extra traballada entre as 15.00 e as 22.00 horas; terá o valor dunha hora normal incrementada nun 35%.\nb) Hora extra traballada entre as 22.00 horas e as 8.00 horas; terá o valor dunha hora normal incrementada nun 75%.\nc) Traballos extras en sábados non laborables, días libres, domingos e festivos; terá o valor dunha hora normal incrementada nun 75%.\nd) Cando o traballo veña motivado por algún tipo de emerxencia os incrementos antes subliñados serán reducidos nun 50%.\nO Concello creará un Fondo Social, que figurará no orzamento ordinario, na contía que se negocia anualmente na Mesa xeral de negociación. Ten como finalidade inicial o cubrir as necesidades sociais do persoal laboral, tales como servizos sanitarios non concertados (odontoloxía e oftalmoloxía etc..).\nIndependentemente da asistencia médico - farmacéutica previstas na Lei, para o persoal laboral do Concello de O Vicedo cun ano de antigüidade ininterrompida estipúlanse as seguintes axudas:\n1. O traballador municipal que teña cónxuxe ou fillos en situación de incapacidade absoluta e non realicen traballo retribuído, percibirá a cantidade de 100 euros mensuais, salvo que perciban pensión de minusvalidez ou incapacidade de organismo oficial, superior ao 75% do SMI.\n2. Gastos de odontoloxía. Establécese unha axuda para gastos de odontoloxía, consistente no 45% do importe da factura oficial, sen que a devandita axuda poida superar a cantidade de 600 euros anuais por traballador\n3. Gastos de oftalmoloxía. Establécese unha axuda para gastos de oftalmoloxía (monturas, cristais graduados e lentes de contacto graduadas), consistente no 40% do importe da factura oficial, sen que a devandita axuda poida superar a cantidade de 400 euros anuais por traballador.\n4. O traballador municipal que teña fillos en idade escolar obrigatoria, percibirá unha axuda para gastos de libros en contía dun 20% da factura oficial presentada, sempre e cando non se supere o 100% do valor total do valor oficial dos libros. Así mesmo darase unha axuda para material escolar (mochilas, libretas, compases, bolígrafos, etc.. consistente nun cheque por valor de 50 euros, unha soa vez por ano e por cada fillo en idade escolar obrigatoria. Estas axudas non poderan ser compatibles con outras de análoga natureza.\n5. Outros gastos. Establécese unha axuda para gastos de adquisición de audífonos, calzado e soletas ortopédicas, vehículos de minusválidos e outro tipo de próteses, sempre que non sexan cubertos pola seguridade social ou seguro de accidentes. Esta axuda ascenderá ata o 50% da factura oficial e non poderá superar a cantidade de 500 euros anuais por traballador.\nCoa finalidade de fomentar a política de promoción do emprego, disponse a xubilación voluntaria ao cumprir a idade de 65 anos, para o persoal laboral. Non obstante o anterior, todos aqueles traballadores que ao chegar á devandita idade non teñan cuberto o período mínimo de cotización a Seguridade Social para causar dereito á referida prestación, poderán continuar prestando servizos ata o cumprimento do devandito período, momento no cal causarán baixa necesariamente.\nNo momento da súa xubilación o traballador percibirá un premio por importe de:\n- 01 a 10 anos: 1 mes de salario+ antigüidade.\n- 10 a 20 anos: 2 meses de salario+ antigüidade.\n- 20 ou máis anos: 3 meses de salario+ antigüidade.\nAcórdase que, de conformidade co Real Decreto 1194/1985, do 17 de xullo (BOE do 20 de xullo) para o caso de que os traballadores con sesenta e catro anos se queiran acoller á xubilación co 100% dos dereitos, o Concello substituirá ao que se xubile por calquera traballador inscrito na Oficina de Emprego, mediante un contrato da mesma natureza xurídica ca o extinguido.\nO Concello xestionará un seguro que cubra a continxencia de invalidez permanente absoluta, así como o falecemento, derivadas ambas as dúas continxencias de accidentes de traballo, percibindo en tales supostos os beneficiarios, as cantidades que fixe a póliza do seguro.\nSegundo o estipulado na Lei 31/1995, do 8 de novembro, sobre prevención de riscos laborais, o Concello garantiralles aos traballadores ao seu servizo a vixilancia periódica do seu estado da saúde, en función dos riscos inherentes ao traballo. Para o cumprimento do antedito, os delegados de persoal ou comité de empresa, se é o caso, e mais o servizo médico respectivo establecerá o calendario anual de revisións médicas, debendo ir, en todo caso, o traballador á revisión en día laboral, seralle notificado polo servizo médico ao interesado o seu resultado.\n1. O persoal do Concello poderá ser sancionado pola comisión das faltas tipificadas e a través do procedemento establecido na normativa básica estatal de aplicación aos funcionarios locais e persoal laboral.\n3. As faltas cometidas polos traballadores municipais no exercicio dos seus cargos poderán ser moi graves, graves e leves, tal e como se establece na lexislación referida.\nAs infraccións moi graves prescribirán aos 3 anos, as graves aos 2 anos e as leves aos 6 meses, as sancións impostas por faltas moi graves prescribirán aos 3 anos, as impostas por faltas graves aos 2 anos e as impostas por faltas leves ao ano.\nO prazo de prescrición comezará a contarse dende que a falta se cometera e dende o cese da súa comisión cando se trate de faltas continuadas. O das sancións, dende a firmeza da resolución sancionadora.\nO pactado neste convenio constitúe un todo orgánico no seu conxunto, e polo tanto, todas as condicións que nel se establecen, sexan ou non de natureza salarial, son compensables e absorbibles no seu conxunto, coas melloras de calquera tipo que viñese satisfacendo o Concello, ben por norma legal, convenio colectivo, contrato individual, uso ou costume, concesión voluntaria ou calquera outra causa.\nAs modificacións parciais e puntuais deste convenio poderán ser acordadas pola Mesa xeral de Negociación do Concello do Vicedo, sen a necesidade de denuncia do convenio.\nD.A. 3ª.- Xubilación.\nAs partes asinantes, considerando que a xubilación forzosa pode ser un instrumento para realizar unha política de emprego tiñan pactado neste convenio a xubilación obrigatoria aos 65 anos. As partes asinantes, de acordo co sinalado e ao non considerarse na actualidade na normativa laboral a posibilidade de pactar na negociación colectiva idades de xubilación sen prexuízo do disposto en materia de Seguridade Social, fan constar expresamente que, no caso de ter lugar durante a vixencia deste convenio unha modificación lexislativa que faga posibles tales pactos, entenderase incluída neste convenio a seguinte previsión: «coa finalidade de fomentar a política de promoción do emprego, disponse a xubilación forzosa ao cumprir a idade de 65 anos, para o persoal laboral. Non obstante o anterior, todos aqueles traballadores que ao chegar á devandita idade de 65 anos e non ter cuberto o período mínimo de cotización á Seguridade Social para causar dereito a referida prestación, poderán continuar prestando servizos ata o cumprimento de devandito período, momento no cal causarán baixa necesariamente».\n- Oficinas municipais. Horario de inverno: Luns a venres das 8.30 h ás 15.00 h (atención ao público: de 9.00 h a 14.00 h). Luns e martes das 16.30 h ás 19.00h (sen atención ao público).\nHorario de verán: Luns a venres das 9.00 h ás 15.00 h.\n- Recollida de lixo. Horario de inverno: Luns, mércores e venres de 6.00 h a 14.00 h.\nMartes das 8.00 h ás 15.00 h. Xoves das 8.30 h ás 15.00 h. Horario de verán: Luns, mércores e venres das 6.00 h ás 14.00 h.\nMartes e xoves das 8.00 h ás 11.00 h. - Persoal adscrito ao departamento de obras. Horario de inverno: De luns a venres das 7.30 h ás 15.00 h.\nHorario de verán: De luns a venres das 9.00 h ás 15.00 h.\n- Persoal de mantemento de augas. Horario de inverno: De luns a venres das 8.00 h ás 15.00 h.\nXoves das 16.30 h ás 19.00 h. Horario de verán: De luns a venres das 9.00 h ás 15.00 h. - Horario centro socio - cultural, xuvenil e da terceira idade.\nHorario de inverno: De luns a venres das 10.00 h ás 14.00 h e das 16.30 h ás 20.00 h.\nHorario de verán: De luns a venres das 10.00 h ás 14.00 h e das 19.00 h ás 21.00 h.\n- Horario de persoal de limpeza das dependencias municipais, centro de saúde e colexio público.\nDe luns a venres das 17.00 h ás 20.30 h. De luns a venres das 14.00 h ás 16.30 h e das 20.30 h. ás 22.00 h.


A Federación Española de Asociacións de Enoloxía escolle Ourense para celebrar VinEspaña\nOurense acollerá en abril de 2022 o IV Concurso Nacional de Viños, "VinEspaña", organizado pola Federación Española de Asociacións de Enoloxía (FEAE), e que contará co apoio da Deputación, anunciou o presidente provincial, Manuel Baltar, trala reunión que mantivo co presidente da federación, Luis Buitrón. "Una excelente noticia que parte da decisión unánime da xunta directiva desta entidade, que tivo en conta a alta participación de adegas ourensás nas anteriores edicións e maila histórica vinculación da provincia de Ourense co mundo do viño", destacou Baltar.\nO presidente da Deputación quixo subliñar "o apoio incondicional que vimos prestando a un sector estratéxico para a nosa provincia, pero non só pola súa proxección económica e de oportunidade para o desenvolvemento do rural, senón tamén por un produto que se presenta como embaixador nacional e internacional dunha actividade fortemente ligada á nosa historia, cultura, natureza e patrimonio, como así o demostran as catro denominacións de orixe asentadas no noso territorio das cinco existentes en Galicia".\n"Esa vinculación co potencial da provincia tamén está recoñecido no termalismo", engadiu Manuel Baltar, polo que a Deputación de Ourense e a Federación Española de Asociacións de Enoloxía estudarán a posibilidade de situar a sede do IV Concurso Nacional de Viños nas instalacións do balneario de Laias.\nLuis Buitrón, pola súa banda, explicou ao presidente provincial os detalles dun evento que naceu coa idea de poñer de relevo o traballo dos enólogos e co obxectivo de "estimular a produción de viños de gran calidade, favorecendo o seu coñecemento entre os consumidores e contribuíndo á expansión da cultura do viño". Desde a súa creación en 2018, o concurso celebrouse en Jeréz de la Frontera (Cádiz), Zaragoza no 2019 e Almendralejo (Badaxoz) en 2021, co paréntese do pasado ano como consecuencia da pandemia. Agora, a xunta directiva da federación escolleu por unanimidade Ourense para celebrar a cuarta edición, entre o 28 e o 30 de abril de 2022.\nNo concurso, recoñecido pola Unión Internacional de Enólogos, poden participar todas as adegas, con todas as súas variedades e tipos de viños, establecendo dez categorías: espumosos, de agulla, brancos, rosados e tintos tranquilos, viños de uvas sobremaduras, uvas pasificadas, de licor, ecolóxicos e de variedades minoritarias.\nOs premios outórganse tanto á calidade do produto como ao traballo dos enólogos que os elaboran, mentres que os viños galardoados coa distinción "Gran VinEspaña de Ouro" serán presentados e catados durante a celebración de FENAVIN e ENOMAQ, os dous eventos máis importantes do sector vitivinícola de ámbito nacional e internacional. O xurado estará constituído por un panel de cata de expertos entre os que figurarán enólogos de relevancia, xornalistas especializados e outros profesionais cualificados da cadea do viño.


Brión incrementa as taxas das actividades culturais e deportivas pero con exencións\nA corporación brionesa celebrou onte un pleno para aprobar unha nova ordenanza fiscal que regule os prezos públicos pola prestación de servizos culturais, educativos, deportivos e de lecer.\nSegundo explicou o rexedor, Xosé Luís García, o novo texto «racionaliza un pouco vos prezos públicos non municipio, xa que, segundo ou informe de Intervención, permitirán sufragar ou 70 % do gasto que xere esa actividade, algo moi necesario nestes tempos de crise aínda que a lei diga que ou obxectivo final é que ou servizo se autofinancie».\nOs novos prezos supoñen, de media, un aumento de 40 a 80 euros por actividade anual.\nA normativa tamén establece descontos dun 50 % do importe para o segundo fillo da mesma unidade familiar e para aqueles usuarios que se apunten a máis dunha actividade. Outras actividades, como as dirixidas ao colectivo da terceira idade manterán os mesmos prezos.\nAdemais deste asunto, o pleno aprobou un expediente de modificación de crédito e un recoñecemento extraxudicial para utilizar 130.000 euros do superávit municipal no pago de servizos e obras da Xunta e en facturas de Unión Fenosa e Gas Natural de decembro.


Hai catro décadas naceu a INTG (ING+CTG): A orixe e evolución da CTG - CIG: Confederación Intersindical Galega\n27 Febreiro 2021 02:32\nManuel Mera - 28 Set 2020\nNo serán do 3 de outubro de 1980 referendouse e asinouse, no Quiosco Alfonso da cidade da Coruña, o documento polo que se unificaban a ING e a CTG, dando lugar á INTERSINDICAL NACIONAL DE TRABALLADORES GALEGOS (INTG). Previamente nunha rolda de prensa o día 15 de setembro, representantes das dúas centrais daban a coñecer os acordos políticos, que foran aprobados polos máximos organismos da ING e a CTG entre congresos, e nos que se facía especial mención á “creación dunha Central Sindical Única Galega”.\nNo Congreso de unificación participaron 600 delegados e delegadas. Pola mañá dese mesmo día ambas as centrais sindicais celebraron as súas respectiva asembleas extraordinarias para aprobar o documento de integración. Os resultados foron os seguintes: na asemblea da Intersindical Nacional Galega, 402 votos a favor, 6 abstencións e 1 en contra; na asemblea da Confederación de Traballadores Galegos, 153 votos a favor, 6 en contra e 3 abstencións. Como indican as votacións había un amplo consenso para a unificación, dado a aproximación nos obxectivos e as accións conxuntas que se foran dando nos anos anteriores. Tamén incidiron os resultados das eleccións sindicais de 1978.\nO semanario A Nosa Terra nº 127, do mes de outubro, salientaba que a nova central tiña 33 locais espallados por todo o país e preto de 70.000 afiliados/as, dos que uns 55.000 da ING e 14.000 da CTG. Semella máis nominais que reais. Cómpre saber que a afiliación despois da caída da ditadura e legalización dos sindicatos (en 1977) foi moi superior á de anos posteriores, por mor do impacto dos Pactos da Moncloa, a reconversión industrial e o pagamento sistemático das cotas a través dos delegados/as (tardaría anos en implantarse o pagamento por nómina e desconto bancario).\nO Secretariado Nacional, que sería o organismo executivo da nova central, quedou integrado por sete membros procedentes da ING: Francisco García Montes, Antón Sánchez Rivero, Xosé Lois Ríos Paredes, Xosé Manuel Díaz García, Manuel Mera Sánchez, Xesús Seixo Fernández e Fernando Acuña Rúa. Da CTG incorporábanse catro: Xosé Lois Muruzabal Arlegui, Luís Burgos, Xosé Lois Martín Freire e Martínez.\nDías despois do Congreso Muruzabal Arlegui, se cadra o referente máis salientábel da CTG, afirmaba nunha entrevista realizada n'A Nosa Terra nº 129 de finais de outubro dese ano: “O inimigo fundamental da clase traballadora galega é o capital (...) O sindicalismo nacionalista ten que aglutinar a todos/as os traballadores, hoxe susceptíbeis de conseguir, cara a traballar no futuro pola central sindical única galega e levantar a bandeira da loita intransixente, e, xa que logo, loitar pola soberanía nacional de Galiza (...) o sindicalismo nacionalista non divide senón todo o contrario...”.\nNeste artigo voume centrar na CTG, da que hoxe pouco se sabe, máxime dado o tempo transcorrido, e que ten orixe nunha escisión de CCOO nos primeiros anos da chamada Transición.\nA orixe da CTG\n“Antes da Asemblea de Barcelona de CCOO (setembro de 1976), e dado o curso dos acontecementos, o Partido do Traballo de España (PTE) decide impulsar un movemento obreiro asembleario e unitario, como contraposición á liña que comezaba a defender CCOO aceptando a pluralidade sindical e renunciando á constitución dun único sindicato nacido dende a base, deixando así despexado o camiño para a UGT que daquela na práctica era inexistente (…) A finais de 1977, o Partido do Traballo dá por concluído o proceso de constitución de sindicatos unitarios e convócase un proceso de elección de delegados para celebrar un Congreso de constitución dunha Confederación Sindical a nivel estatal, que se chamaría Confederación de Sindicatos Unitarios de Traballadores -CSUT- (…) Na Galiza a CNG-CSUT (Confederación Nacional Galega da CSUT) procuraría abrirse espazo entre CCOO, con maior implantación nas fábricas e máis consolidación territorial, e a ING, cunha militancia moi activa e moita maior cobertura política”(1).\nAdemais do asamblearismo, un dos aspectos que serían centro de debate e confrontación naqueles anos no movemento obreiro foron os Pactos da Moncloa e a reconversión do sector naval. O Pacto da Moncloa foi asinado o 9 de outubro de 1977 polo Goberno e os partidos políticos, e con el impúxose un tope aos aumentos salariais inferior á inflación, nun intre de auxe das folgas e mobilizacións dos traballadores por melloras nos convenios, e polo tanto na redistribución da riqueza. Dado que o pacto foi referendado polo PCE e o PSOE, tanto a UGT como CCOO ficaron presos dos acordos, polo que iniciaron un proceso de desmobilización, e enfrontamento con aqueles sindicatos que apostaban por manter a forte mobilización obreira existente. O argumento para asinar este pacto foi o do perigo dun golpe de estado do exército, seica alentado polos empresarios e os fragmentos que quedaban do franquismo. Que a CSUT (despois CTG) se opuxese ao pacto achegouna ao sindicalismo nacionalista, representado pola ING.\nOs primeiros efectos prácticos da postura fronte ao pacto déronse na negociación colectiva. Por exemplo, no convenio do metal de menos de cen de Pontevedra, onde USO, CNT, CSUT e SOG-ING convocan unha asemblea do convenio sen contar con CCOO, porque esta non asistiu previamente a unha xuntanza unitaria. De todos os xeitos o proceso de achegamento levaría o seu tempo, porque había unha disputa previa importante polo espazo sindical, de xeito tal que as xornadas de loita que a ING convoca o 27 de xaneiro e o 27 de xuño de 1978 contra o Pacto de Moncloa e a política económica do Goberno non contan coa participación da CSUT.\nEn marzo de 1978 celebrouse o congreso do PTE que se pronunciou por unha estrutura federal do partido, polo que no mes de maio o Comité Nacional de Galicia acordou que o nome sería o de PTG. Ese mesmo ano participaría na celebración “unitaria” do 25 de xullo, xunto co PCG, PSOE, POG, etc., así como na redacción do Estatuto de Autonomía. Sobre o Día da Patria dese ano A Nosa Terra daba a cifra de 50 milleiros de persoas na manifestación convocada polo BN-PG e 7.000 na unitaria a prol do Estatuto. Pola súa banda La Voz de Galicia cifra en 15.000 os asistentes ao acto do Obradoiro e en 25.000 os que foron á Quíntana para apoiar as Bases Constitucionais para Nación Galega. Tampouco lle iría moi ben ao PTG nas eleccións municipais de febreiro de 1979 cando conseguía só 7.514 votos, mentres co BN-PG acadaba 63.709.\n“En febreiro de 1979 a CSUT convocou unha xornada de loita contra o Decreto de Conxelación Salarial do Goberno de UCD, máis coñecido como o Decreto Abril Martorell. O Partido do Traballo de Galiza (PTG) decide, en contra da opinión da dirección central, organizar esa xornada de loita a través da CNG-CSUT e da ING, xa que as dúas centrais se opuxeran e fixeran mobilizacións contra os Pactos da Moncloa (…) Pero este cambio de liña e de alianza estratéxica necesitaba previamente de respaldo sindical adecuado, fronte aos ataques da dirección central do PTE e da Executiva Confederal da CSUT. Para iso, convócase un Congreso -da CSUT-, que se celebra na Residencia de Patos (Nigrán)”(2). Neste Primeiro Congreso Nacional, realizado o 11 e 12 de novembro de 1978, acórdase mudar o nome por: Confederación de Traballadores Galegos (CTG); nel defínense os convenios colectivos estatais como un instrumento das empresas oligopólicas españolas; e decídese procurar a unidade orgánica coa ING e USO.\nCamiño da unidade\nA unidade de acción aínda non era posíbel, polo que a CTG realiza en solitario a xornada de loita do 1 de febreiro de 1979. O 30 de outubro do mesmo ano o Consello Nacional de Galiza decide iniciar contactos coa ING e USO para constituír unha Intersindical Galega de Clase “non confesional, revolucionaria, independente dos partidos, e asemblearia”. Porén os contactos non dan resultados positivos, como se amosa no feito de que 12 de decembro CTG, CCOO e USO convocan unha manifestación contra o Estatuto dos Traballadores, unha mobilización que a ING, malia estar contra o texto do Estatuto, non apoia por considerala oportunista “xa que as centrais españolas están a piques de asinar en Madrid un novo pacto social”.\n“Entón, dende a CTG, maioritaria no sector da construción, agás en Lugo, onde a ING era a maior forza, proponse un acordo unitario a prol do convenio da construción, que implicaba unha campaña conxunta, elaboración de plataforma reivindicativa, organización de asembleas e, por último, convocatoria de folga. Este proceso foi determinante para establecer relacións e, posteriormente, chegar a acordos entre as dúas centrais. Estableceuse unha comunicación máis de base, que permitía estreitar unha confianza dabondo deteriorada a través da competencia político-sindical (…) A finais de abril de 1980, o “Partido dos Traballadores de Galicia”, celebra unha Asemblea Nacional no Colexio Castelao, de Vigo, onde toda a Executiva, menos un membro, dá por esgotado o proxecto e expresa a súa decisión de non seguir militando politicamente (...) desaparecendo a confrontación político-electoral co BN-PG.”(3).\nO 1º de Maio de 1980 fixéronse mobilizacións de xeito conxunto en todas as cidades e Vilagarcía, agás Pontevedra, onde se manifestou a recentemente constituída Central Sindical Galega (escisión da USO). A pancarta de cabeceira tiña como lema: “Pola unión dos traballadores galegos na loita contra o capital monopolista”. En Vigo, Compostela e Lugo realizáronse ademais festas populares ao remate das manifestacións. O semanario A Nosa Terra salientaba que as leis recentemente aprobadas ou próximas a selo, como o Estatuto do Traballador, a Lei de Emprego e a Lei de folga, foron rexeitadas na xornada. Cal foi a participación? sobre 12.000 persoas en todas as convocatorias, en Ourense e Lugo as manifestacións máis concorridas serían as de ING-CTG.\nPoucos días despois fíxose unha reunión, o 12 de maio, da Comisión Mixta CTG-ING, que estaba integrada por Muruzabal, Burgos, Martín Freire e Espino (pola CTG) e Xosé Manuel Díaz, Carballo, García Montes e Lois Ríos (pola ING). A xuntanza tiña como obxectivo debater a unificación, e nela víronse as diferenzas. Houbo un afastamento momentáneo. Debate interno na ING, e a decisión de continuar coas conversas e reunións coa CTG, que darían lugar a un documento de unificación. Estaba moito en xogo, tanto a necesidade estratéxica de continuar o proceso de alargamento do nacionalismo sindical, así como poder conseguir o carácter de “sindicato máis representativo”, un obxectivo que estaba conseguido cos últimos resultados das eleccións de delegados e delegadas, porén que había que consolidar(3). O tempo amosou o acertada desta decisión, aínda que os pasos inmediatamente posteriores puideron facer pensar o contrario.\nSobre o que achegaba a CTG e respecto da relación sindicalismo liberación nacional, Luís Burgos, un dos cadros destacados desta central, fai a seguinte apreciación “A unificación implicaba o reto da integración ou cando menos da convivencia de culturas distintas. Aínda que o dereito de autodeterminación era un obxectivo programático común, a CTG vivía o nacionalismo máis como un nacionalismo de escala, considerando que Galiza era o espazo natural onde realizar o socialismo, sen depender das necesidades e dos ritmos deseñados a nivel estatal, xa que o seu futuro debía ser decidido independentemente pola cidadanía galega. Dende a INTG o nacionalismo era de corte máis clásico, máis doutrinario, por así dicilo, baseado na análise de que Galiza era unha colonia obrigada a liberarse do imperialismo español”(3).\nSindicato “máis representativo”\nA nova central sindical puxo a ponte necesaria para atraer dous anos despois a CSG, e consolidar o carácter de “sindicato máis representativo”, converténdose deste xeito nunha central sindical forte, e que debía ser tida en conta polo Goberno central e a futura Xunta de Galiza. E, o fundamental, convertíase nunha referencia para a clase traballadora en pé de igualdade con CCOO e UGT. O que non se debe considerar algo secundario, naquel intre histórico. Nas eleccións de 1980 a INTG acadaba 1.672 delegados e delegadas, o 17,49% do total elixido na Galiza. Cando se fala do contributo da CTG á ING, non só se debe ter só en conta o aumento da presenza no sector da construción e transporte, senón que esta fusión tamén impediu que se consolidase unha nova central sindical, por exemplo, coa unificación da CTG e CSG, o que faría máis complexo o panorama sindical do momento.\nSobre a liña político-sindical que sería alicerce da INTG, no documento de unificación dicíase: “A práctica das centrais sindicais españolas lexitima a estrutura capitalista e colonial do Estado español, que se asenta no poder dos monopolios (...) A unidade pasa en Galiza por reforzar o sindicalismo nacionalista, que ten un carácter fondamente progresista por antimonopolista e anticolonial (...) As leis sindicais do Estado español queren afogar o sindicalismo nacionalista (...) Somos contrarios á alternativa autonómica e partidarios, consecuentemente, das alternativas políticas que defenden a soberanía nacional”. O documento de unificación define con claridade unha central sindical de clase, autónoma e nacionalista.\nVexamos algúns parágrafos do texto aprobado polo Congreso de Unificación:\n“Para a defensa dos intereses do pobo galego é imprescindíbel e súa auto-organización consciente a todos os niveis. Sería inxenuo pensar que só coa existencia de partidos políticos de ámbito galego e coa presenza destes nas institucións, conforme aos resultados dos procesos electorais, imos ser capaces de defendérmonos das agresións que o colonialismo fai contra a nosa economía, a nosa cultura e os nosos dereitos sociais.\nA defensa fundamental é mais urxente dos traballadores está en contar cunha ferramenta sindical apropiada para se defender todos os días. Esta ferramenta, no noso caso, ten que estar xerada, movida e gobernada polos traballadores/as galegos, sendo independente dos partidos políticos ou forzas económicas. Só así conseguiremos que responda axeitadamente ás nosas necesidades.\nGaliza é unha nación, e polo tanto ten problemas específicos. Porén aínda por riba é unha nación colonizada, isto é, sen soberanía política e ao servizo dos intereses alleos. Ningún dos graves problemas que padecemos os traballadores e traballadoras galegos poden ser resoltos cunha visión que reforce as estruturas organizativas e político-ideolóxicas apoiadas nunha dinámica estatal. Nin o problema da emigración, nin a falla de postos de traballo, nin a ruína da agricultura, nin a falla dunha economía integrada, nin os baixos salarios, nin a seguridade e terror cotiáns do traballador, poden ser enfrontados cunha óptica estatalista. Para enfrontar todo isto naceu o sindicalismo nacionalista.\nA práctica das centrais sindicais españolas lexitima a estrutura capitalista e colonial do Estado español, que se asenta no poder dos monopolios, aspirando todo o máis á reforma do sistema. A súa práctica sindical non é adecuada para os traballadores do estado en xeral, porén é especialmente fraudulenta para os traballadores dun país como o noso, afectado pola explotación dos monopolios e polo papel secundario e marxinal que cumpre na economía española”.\nNas eleccións sindicais de 1980 a INTG acadou 1.654 delegados/as o 19,34% garantindo o carácter de sindicato máis representativo de “ámbito autonómico” (un 15% e máis de 1.500 delegados/as segundo o Estatuto dos Traballadores, marzo 1980. CCOO 2.378, UGT 1.958, USO 620, e a CSG 112, dun total de 8.551. Por provincias a porcentaxe da INTG foi a seguinte: Lugo o 25,43%, Ourense o 22,33%, Coruña o 18,59% e Pontevedra o 17,45%(4).\nA unificación ING-CTG implicou para o nacionalismo sobre todo contribucións, daquela que se fixese pouco despois a integración da CSG, tamén foi así se o vemos en perspectiva histórica, especialmente ao valorar a ruptura de 1985 e a rectificación posterior. Houbo no proceso da unificación puntos de fricción, non se pode negar, como foi a redefinición da relación con outras forzas do movemento nacional popular, e moi especialmente co BNG. Este último foi un debate que se demorou no tempo, con intres acedos, e que foi perdendo urxencia a medida que a “democracia delegada” se foi consolidando e o conflito entre o traballo e o capital foi perdendo peso diante da loita laboral e institucional cotiá. Aínda que estas discusións nunca se terminan de dar, forman parte da vida sindical e partidaria, xa que dependen de cada momento político e do nivel de mobilización social, e polo tanto do preto ou afastado que se estea exercer o poder, no senso máis amplo e contundente do termo.\n(1) Anacos dun texto de Luís Burgos sobre a CTG.\n(2) Dun texto de Luís Burgos sobre a CTG.\n(3) Dun texto de Luís Burgos sobre a CTG\n(4) Nas eleccións de 1978 a ING conseguiu 1.079 delegados (o 15,11%), CCOO 2.142 e UGT 1.\n1) "Antecedentes da Confederación de Traballadores Galegos", texto elaborado por Luís Burgos.\n2) Distintas notas prensa d'A Nosa Terra e La Voz de Galicia.\n3) Eixo nº 34, setembro de 1980, co texto dos acordos de unificación.\n4) O sindicalismo nacionalista galego 1972-1982, colección "Ter Razóns", CIG.\n[Vigo, 28 de setembro de 2020]


Aprobado polo Pleno do Congreso o ditame do proxecto de Orzamentos Xerais do Estado para 2017 - Blog de Celso Delgado\nHome Orzamentos Aprobado polo Pleno do Congreso o ditame do proxecto de Orzamentos Xerais do Estado para 2017\nAprobado polo Pleno do Congreso o ditame do proxecto de Orzamentos Xerais do Estado para 2017\nO Pleno aprobou esta tarde o ditame do proxecto de Orzamentos Xerais do Estado para 2017, ao que se incorporaron unhas 42 emendas que se engaden ao centenar xa aprobadas en Comisión.\nRematado o debate en declaracións aos medios de comunicación nos corredores do Congreso dos Deputados, Mariano Rajoy afirmou que "é unha boa noticia que España poida ter Orzamentos Xerais do Estado" e subliñou que foi posible grazas ao acordo entre sete forzas políticas.\nO xefe do Executivo vinculou a aprobación das contas públicas e a mellora da situación económica: "Está a crecerse, está a crearse emprego e este Orzamento vai servir para seguir creando emprego -500.000 postos de traballo este ano-, que é o obxectivo principal".\nRajoy tamén apuntou que, como consecuencia do aumento das asignacións ás comunidades autónomas recollido nos Orzamentos, vai incrementarse o gasto en sanidade e en educación.\n"Estamos satisfeitos e seguiremos traballando, pero creo que hoxe España dá unha boa mensaxe de estabilidade, de confianza e de credibilidade nas institucións, a todos os axentes económicos e sociais, e tamén fóra de España", concluíu o presidente.\nAprobado polo Pleno do Congreso o ditame do proxecto de Orzamentos Xerais do Estado para 2017 Reviewed by Celso Delgado on miércoles, mayo 31, 2017 Rating: 5


A antiga cúpula de Caixanova encamíñase a outro xuízo por unha operación inmobiliaria de 40 millóns en Madrid - Praza Pública\nGayoso, chegando á comisión de investigación en 2013\nFeijóo, con Gayoso e Varela, na sinatura da escritura de Novacaixagalicia\nOutra volta cara ao banco dos acusados. Apenas ano e medio despois de pasar pola cadea polo caso das indemnizacións millonarias, os que foran máximos responsables de Caixanova, Julio Fernández Gayoso e José Luis pego, encamíñanse a un novo xuízo xunto a outros catro ex-directivos. A razón é, desta volta, un presunto "delito societario continuado na súa modalidade de administración desleal de xestión do patrimonio social". O escenario, unha das tantas operacións inmobiliarias da vella caixa do sur galego fóra de Galicia, neste caso en Madrid e por importe de algo máis de 40 millóns de euros.\nA xuíza da Audiencia Nacional Carmen Lamela vén de culminar a instrución do procedemento que o Fondo de Reestruturación Ordenada Bancaria (FROB), o mecanismo a través do que o Estado canalizou o rescate bancario, levou aos tribunais ao dubidar da limpeza do crédito inmobiliario outorgado por Caixanova a un grupo de construtoras para construír máis de 700 vivendas en varias parcelas da localidade madrileña de Rivas-Vaciamadrid. A beneficiaria era Rivas ACI, unha empresa participada por, entre outras, o grupo COPASA, á que a xuíza sinala como beneficiaria dos feitos.\nSempre segundo a análise da xuíza, o exame destas "operacións sospeitosas" permite concluír que Caixanova financiou esta construción sen ponderar os seus riscos, "provocando prexuízos patrimoniais" á financeira Proinova, filial da propia caixa. O picazo da burbulla inmobiliaria deu lugar a unha serie de impagamentos ante os que Caixanova foi especialmente flexible -perdoando os xuros, entre outras facilidades- e Proinova acabou mercando as parcelas en cuestión o 22 novembro do ano 2010, isto é, unha semana antes da sinatura da escritura que fixo oficial a fusión con Caixa Galicia e o nacemento da despois quebrada Novacaixagalicia.\nA xuíza atribúe a Gayoso, Pego e outros catro ex-directivos un "delito societario continuado" polas súas operacións inmobiliarias en Rivas-Vaciamadrid cun prexuízo para a entidade superior aos 40 millóns de euros\nOs prexuízos na "compravenda das parecelas" e "as seguintes operacións de venda á sociedade Viviendas y Obras Civiles" son claros, di o auto de procesamento, e suman 41,85 millóns de euros. Os responsables foron, segundo a xuíza Lamela, Gayoso e Pego como presidente e director xeral da caixa, pero tamén Gregorio Gorriarán, director comercial; Domingo González, director de Planificación Financeira e control, José González, directro do Comité de Investimento Irregular, e Isaac Miguel, director da Unidade de Reestruturación. O acontecido, coida, non poder atribuído unicamente á crise económica internacional e aos seus efectos no sector da construción en España.\nAs operacións inmobiliarias ruinosas das antigas dúas grandes caixas galegas foron clave na quebra de Novacaixagalicia e no seu posterior rescate. Non en van, nese procedemento a entidade fusionada chegou a transferir ao 'banco malo' uns 5.000 millóns de euros de activos inmobiliarios 'tóxicos' sobre os que esta entidade, impulsada polo Estado e os principais bancos españois, se negou a informar ao Parlamento de Galicia. Moitos destes investimentos fracasados desenvolvéronse fóra de Galicia, como o caso agora axuizado pola Audiencia Nacional ou, no caso de Caixa Galicia, o emblemático edificio InTempo, un rañaceos de Benidorm do que o banco malo logrou desfacerse no outono de 2017.\nMércores 31, Outubro 2018 | Economía\t| 2\nA Audiencia Nacional envía por cuarta vez a cúpula de Caixanova ao banco dos acusados\nOs dous ex-directivos das caixas condenados a devolver 10 millóns "enganaron" para cobrar "en plena crise"\nOs ex-directivos de Novacaixagalicia pasan a súa primeira noite no cárcere


Noticia - A Deputación de Pontevedra primeira institución provincial de Galicia que obtén o Certificado de Xestión Ambiental de AENOR - Actualidade - Deputación de Pontevedra\nNoticia - A Deputación de Pontevedra primeira institución provincial de Galicia que obtén o Certificado de Xestión Ambiental de AENOR - Actualidade - Deputación de Pontevedra gl_ES\nA Deputación de Pontevedra primeira institución provincial de Galicia que obtén o Certificado de Xestión Ambiental de AENOR\nCarmela Silva: "Estamos moi orgullosas e orgullosos porque volvemos a ser unha referencia. Este certificado é todo un espaldarazo ao esforzo realizado para converter á transición ecolóxica nun obxectivo transversal da acción do Goberno"\nA Deputación de Pontevedra acaba de coñecer que a entidade acreditadora AENOR outorga o prestixioso Certificado de Xestión Ambiental ao Pazo provincial da institución provincial. Este recoñecemento, "un espaldarazo –segundo destacou a presidenta Carmela Silva– a todo o traballo desenvolvido no marco da nosa aposta polo medio ambiente e por dar cumprimento á Axenda 2030", sitúa á institución provincial como a primeira das deputacións de Galicia en conseguilo e unha das poucas do Estado. "Estamos moi orgullosas e orgullos porque volvemos a ser unha referencia e ponse en valor todo o esforzo realizado para converter á transición ecolóxica nun obxectivo transversal da acción do Goberno" asegurou Silva.\nA través do Certificado de Xestión Ambiental de AENOR, que recoñece a adecuación do sistema de xestión ambiental do Pazo provincial ás directrices da norma ISO 14001:2015, acredítase o "noso compromiso co medio ambiente, minimizando os impactos e favorecendo a mellor xestión dos recursos". A presidenta provincial tamén destacou o carácter "diferenciador competitivo" do distintivo, ao ser a única institución provincial galega en conseguilo e unha das poucas do Estado, que ademais "danos credibilidade e confianza de cara ao exterior e implica que temos un compromiso de mellora continua en canto ás prácticas medioambientais".\nPara alcanzar a acreditación medioambiental de AENOR, tal e como informou Carmela Silva, púxose en marcha un sistema de xestión ambiental no Pazo provincial da Deputación centrado en dar cumprimento aos requisitos legais en xestión ambiental; sensibilizar e formar ás persoas, "motivándoas para que se sumen a este desafío imparable"; protexer ao medio ambiente, "minimizando o impacto dos nosos servizos a través dun uso sostible dos recursos, redución das emisións atmosféricas, mediante a segregación en orixe dos residuos xerados e comprometéndose coa prevención da contaminación"; e en seguir os obxectivos e accións de mellora continua. De feito, a presidenta provincial aproveitou a ocasión para agradecer a implicación dos servizos provinciais e "o compromiso e traballo diario do persoal da Deputación, sen o cal non sería posible ter este certificado".\nCertificado de AENOR en castellano.\nCertificado de AENOR en inglés.


VIAXES EN GLOBO | Noticias de Galicia | CRTVG\nMentras a brétema acaba de levantar, o equipo que viaxa hoxe empeza a colocar o globo para poderlle meter o aire.\nEsta é unha das empresas que operan na zona facendo viaxes con globos. Son de Madrid e fan aquí a temporada de verán.\nAgora hai que quentar o aire para que o globo empece a levantarse. As medidas de seguridade están todas comprobadas.\nNesta cesta collen un máximo de doce viaxeiros\nComeza a viaxe, un paseo que supera as súas expectativas.\nO prezo do paseo é de 180 euros.\nIsto é a Ribeira Sacra a vista de paxaro. Observala así é uin privilexio.\nLogo dunha hora aproximada remata a viaxe. Nesta ocasión descenderon nun padro, de novo todos os viaxeiros forman equipo para recoller o globo para o próximo paseo.\nO BOE publica as novas restricións e a Xunta mantén as súas medidas


Impostos oportunistas | Galicia Digital\nA sesenta días vista das temidas por uns ansiadas por case todos eleccións xerais, aínda non se desataron todos os ventos electorais e dominan o panorama as tendencias, os movementos, os xestos que forman parte da gran campaña que domina toda a nosa vida política.\nO último argumento esgrimido, o mal chamado imposto dos ricos, das grandes fortunas ou dos máis poderosos económicamente, que ó final quedouse na resurrección do que coidabamos fenecido Imposto do patrimonio.\nComo xa existen impostos graduais no noso ordenamento legal, e quen máis gaña é o que máis paga, non se pode andar planteando a reforma desta escala do Imposto de rendementos das persoas físicas. Porque este imposto non está mal e afecta ós que afecta. Como ninguén ousa profundar na aplicación deste imposto fóra das nóminas controladas, pois hai que buscar outros elementos de discusión que no PSOE é o importo sobre o patrimonio, en Núñez Feijoo que as rendas máis altas paguen máis, e en todos que os controles de Hacienda funcionen máis xustamente a todos nos niveis e non só nos niveis máis doados.\nNo imposto do Patrimonio nin todos os seus impulsores están de acordo, nin no cálculo de a cantos contribuíntes afectará (parece que arredor de 160.000), nin no tempo en que vai estar vixente. En Galicia fálase de entre 8.000 e 9.000 contribuíntes que aportarán ás arcas públicas algo máis de corenta millóns de euros. Moita viaxe para alforxas ben modestas.\nO malo é esta toma de medidas dous meses antes dunhas eleccións das que se espera un cambio radical nos gobernantes, no tipo de goberno, nos xeitos e nos obxectivos. O que fai temer que calquera medida de alcance que agora se tome sexa flor dun día nos tempos que se avecinan. Ou non.\nPero o oportunismo, político ou económico, ninguén llo quita a estas medidas urxentes e improvisadas. Que fan pensar que o timón da nave na que viaxamos é manexado con man lixeira, ou son moitas mans as que gobernan nel.


O ALCALDE DE LUGO SALIENTA QUE O CUMIO DE ALCALDES E CIDADES SOBRE DROGAS EUROPA, AMÉRICA LATINA E O CARIBE "PERMITIRÁ POÑER A LUGO NO MAPA DO MUNDO"\n15/1/2010 * López Orozco pídelle á Xunta que sexa o nexo de unión de toda a axuda humanitaria que se destine a Haití e fai un chamamento á solidariedade co país caribeño\n* O Cumio celebrarase na cidade de Lugo no mes de abril e está previsto que acudan 300 persoas de todo o mundo\n* O Cumio forma parte do programa de actos de España como sede da Presidencia da UE\nO Alcalde destacou hoxe que o Cumio de Alcaldes, Alcaldesas e Cidades sobre drogas Europa, América Latina e o Caribe que se celebrará en abril na cidade de Lugo, permitirá poñer á cidade no mapa do mundo. Espérase que participen 300 persoas de institucións, políticos e expertos na materia, que, como destacou López Orozco, “serán recibidos en Lugo cos brazos e a Muralla abertos”.\nNo acto o Alcalde estivo acompañado polo xerente de EULAC-CIDAC, Antonio Lomba, polo fiscal antidroga de Galicia, José Luis Conde, e pola Concelleira de Benestar Social e Igualdade, Carmen Basadre.\nO Alcalde manifestou o seu interese porque as resolución do Cumio pasen a formar parte da reunión dos máis altos representantes na materia que se desenvolverá entre todos os países latinoamericanos e do Caribe no mes de maio. “Esperamos que formen parte das resolucións que se tomen nese Cumio e que se fale do traballo feito en Lugo e ao mesmo tempo se fale da cidade”, incidiu.\nEn relación co borrador do programa coñecido hoxe, explicou que é un documento froito dun traballo intenso e que verá concretados os ponentes en datas próximas. “Esperamos que sexan unhas xornadas de estudo, de debate e que contribúan á erradicar o problema da droga”, resaltou.\nNa súa intervención, o Alcalde de Lugo agradeceu a colaboración de todos os patrocinadores e organizadores, especialmente o afecto demostrado polo Goberno de España ao ter incluído o Cumio no programa de actos da Presidencia española da UE para este semestre.\nAsí mesmo, o Alcalde de Lugo explicou que se ben a Xunta de Galicia aínda non se sumou ao proxecto, se espera contar con eles nun evento de tanta envergadura.\nImportancia do Cumio\nLópez Orozco destacou como os puntos fortes do Cumio dous: o contido das xornadas e a inclusión do evento no Lugo10. Así, explicou que as xornadas propiciarán que as cidades se unan para traballar contra unha lacra social como é o mundo da droga. Por outro lado, subliñou a importancia de que o Cumio se celebre no Ano Xacobeo e no ano no que se celebra o décimo aniversario da Muralla como Patrimonio Mundial o que, destacou, “permitirá poñer a Lugo no mapa do mundo coa súa presenza en América, no Caribe e en Europa”.\nLiderado amosado por Lugo\nPola súa banda, o xerente da CIDAC, salientou o liderado mostrado por Lugo no proxecto e na loita continua e permanente contra as drogas. Recordou a presenza de López Orozco na OEA en Washington que supuxo “a primeira vez que un Alcalde pisaba a institución”.\nAsí mesmo, puxo en valor a celebración do Cumio por ser un “evento que suma sinerxias de todo tipo e no que están implicados e cooperan organismos europeos e de todo o mundo”. Recordou que a CICAD ten distando 1,4 millóns de euros ao desenvolvemento do proxecto.\nExpuxo que Lugo é un punto de referencia para moitos outros territorios e cidades e así teñen establecido contacto con Lugo para recibir información e asesoramento en relación coa loita contra as drogas.\nAspectos concretos do Cumio\nO Cumio de Cidades e Alcaldes entre Europa e América encadrase dentro das actividades da Presidencia Española da Unión Europea do primeiro semestre do 2010. Este cumio desenvólvese no marco do proxecto EU-LAC Alianza de Cidades en Tratamento de Drogas (iniciativa coordinada pola Comisión Interamericana para o Control do Abuso de Drogas (CICAD), Secretaría de Seguridade Multidimensional da Organización dos Estados Americanos (OEA), e financiada pola Comisión Europea).\nO Cumio de Lugo apoia os obxectivos de benestar social e cidadá, polo medio da innovación e a cohesión social. Máis concretamente, e dentro do contexto dos restos que plantexa a problemática das drogas, este cumio estará centrado no debate sobre o desenvolvemento de políticas públicas a nivel municipal e interinstitucional que permita a incorporación socio-laboral do cidadán dependente de drogas, dentro do contexto da seguridade e a cidadanía.\nPara elo, Lugo terá como eixe contextual o das políticas municipais, facendo énfase nas causas da exclusión social do individuo e a súa vinculación co consumo das drogas, tanto dende o punto de vista da prevención e o tratamento, así como das estratexias, programas e instrumentos provistos polas distintas institucións para o desenvolvemento de políticas públicas axeitadas en redución da demanda de drogas.\nAsí, o Cumio de Lugo propiciará o escenario para que se produza o diálogo necesario entre distintas institucións e perspectivas a nivel municipal (sanidade, servizos sociais, xustiza e seguridade, entre outras).\nNo Cumio de Lugo compartiranse experiencias levadas a cabo a ambos lados do Atlántico nas distintas áreas de traballo. Entre elas, aquelas que se desenvolveran ao largo dos últimos tres anos dentro do contexto do proxecto EU-LAC Alianza de Cidades en Tratamento de Drogas.\nDurante tres días, os participantes poderán formar parte dun diálogo actualizado sobre evidencias actuais, experiencias levadas a cabo en distintos países e cidades, e retos futuros aos que as nosas sociedades e cidadáns se enfrontaran nun futuro nesta materia.\n- A problemática das drogas dentro da perspectiva da seguridade cidadá (tribunais de tratamento de drogas, xustiza/sanidade, prevención do delito).\n- Cooperación inter-institucional para o desenvolvemento de políticas integradas de redución da demanda de drogas: prevención do consumo, tratamento da dependencia de drogas, e reinserción socio-ocupacional.\n- A responsabilidade dos alcaldes e as cidades no abordaxe da problemática asociada o consumo de drogas.\n- Actualizacións e estratexias desenvoltas na acción preventiva sobre o consumo de drogas a nivel municipal.\n- Integración dos servizos de tratamento nos sistemas xerais de saúde e alternativas locais de atención na comunidade.\n- Políticas baseadas na evidencia e investigación (papel de observatorios, universidades)\n- Estratexias para o desenvolvemento de recursos humanos en redución da demanda.\nAlcaldes de cidades dos continentes europeo e americano\nComisións Nacionais sobre Drogas.\nResponsables de programas de prevención (nacional e municipal)\nResponsables de programas de tratamento\nRepresentantes de ministerios de xustiza, sanidade, interior\nXuíces, fiscais, avogados defensores, oficiais de enlace de tribunais de tratamento de drogas.\nUniversidades e centros de investigación\nIntitucións Organizadoras e Patrocinadoras:\n1. Comisión Interamericana para el Control del Abuso de Drogas (CICAD), Secretaría de Seguridad Multidimensional de la Organización de los Estados Americanos (OEA)\n2. Concello de Lugo\n4. Ministerio de Sanidad y Política Social. Delegación Nacional del Plan Nacional sobre Drogas\n5. Ministerio de Asuntos Exteriores y de Cooperación\n6. Deputación Provincial de Lugo\n7. Federación Española de Municipios y Provincias\nToda a información sobre o Cumio, incluído o borrador do programa está á disposición de todos na web www.cumbrelugo.org .\nChamamento de axuda para Haití\nO Alcalde de Lugo fíxolle un chamamento á Xunta de Galicia para que sirva como nexo de unión na axuda que se destine ao país caribeño. Trasladou a súa dor polo acontecido en Haití logo do terremoto do pasado mércores e pediu solidariedade cun país castigado pola historia e pola catástrofe.\nAsí mesmo, expresou o seu desexo de que no Cumio do próximo mes de abril poida haber representantes de Haití.


Terreos onde se ubicaría a base\nA Sociedade Galega de Ornitoloxía (SGO) e a Sociedade Galega de Historia Natual (SGHN) veñen de informar ó Ministerio de Defensa que a zona proposta (agora polo Partido Popular de Galicia e anteriormente polo Goberno bipartido da Xunta de Galicia) para construir en Trasmirás (Ourense) o "centro de excelencia de avións non tripulados do consorcio aeronáutico europeo EADS", situaríase no interior (ou nas inmediacións mesmas) da Zona de Especial Protección para as Aves (ZEPA) de A Limia e/ou da súa Zona Periférica de Protección (ZPP).\nPortada do libro de Xesús Alonso Montero\nEn 1936, con 25 anos de idade, Aníbal Otero Álvarez (1911-1974) estaba considerado o lingüista máis versado no galego vivo e o de formación cientificamente máis moderna como fonetista, dialectólogo e lexicógrafo, pero a súa carreira profesional viuse tronzada en agosto dese ano cando foi detido ilegalmente pola Policía portuguesa en Valença do Minho e despois entregado ás autoridades militares de Tui. Xesús Alonso Montero, quen o coñeceu persoalmente e rescatou documentos como o seu expediente xudicial, relata a historia deste filólogo represaliado no libro Aníbal Otero. Lingüística e política en España na Guerra Civil e no franquismo, que acaba de tirar do prelo Xerais.\nA refinería da Coruña é un dos principais focos de emisión de NOx\nADEGA alerta sobre “desaparicións casuais” dos rexistros de contaminación por NOx\nADEGA denuncia a “desaparición” da páxina oficial da Xunta durante case toda unha xornada dos datos de contaminación con óxidos de nitróxeno (NOx) na cidade de Ourense, unha das localidades que “maiores cifras acada deste contaminante”. Os ecoloxistas advirten que hai uns valores máximos deste elemento que non se deben superar durante máis de tres horas consecutivas. De darse esa situación, cómpre avisar á poboación da existencia dunha situación de emerxencia. ADEGA informa de que ese valor rexistrouse durante a mañá do día 22 de febreiro, pero que faltaron as medicións das horas precedentes, o que impediu saber se resultaba preciso decretar a alerta por contaminación.\nCartaz da Cachuchada 2010\nUnha boa enchenta cunha cachucha galega\nPor terceiro ano consecutivo, a Asociación Xan de Arzúa colabora na organización do Entroido alaricano coa organización da Cachuchada. O luns 7 de marzo, a partir das 21:30h o Campo da Barreira acollerá este evento no que, por 10€, os participantes poderán degustar un cocido típico galego. Cachucha, lacón, touciño, chourizo, pan e viño, bica e licor compoñen o menú adicado ó Entroido.